L-ottimiżmu dwar il-ġejjieni tal-UE laħaq l-ogħla livell tiegħu mill-2009 u l-fiduċja fl-UE għadha fl-ogħla livell mill-2008. L-appoġġ għall-euro għadu stabbli fl-ogħla livell mill-2004. L-istħarriġ jindika wkoll titjib sinifikanti fil-perċezzjoni tal-istat tal-ekonomiji nazzjonali. Iċ-ċittadini Ewropej jidentifikaw is-sitwazzjoni ekonomika bħala l-preokkupazzjoni ewlenija tagħhom fil-livell tal-UE, segwita mill-ambjent u t-tibdil fil-klima u mill-immigrazzjoni. Is-saħħa għadha l-kwistjoni ewlenija fil-livell nazzjonali, kemxejn qabel is-sitwazzjoni ekonomika tal-pajjiż. Il-maġġoranza tal-Ewropej huma sodisfatti bil-miżuri meħuda mill-UE u mill-gvernijiet nazzjonali kontra l-pandemija tal-coronavirus u jaħsbu li l-pjan ta' rkupru “NextGenerationEU” se jkun effettiv bħala reazzjoni għall-effetti ekonomiċi tal-pandemija. Kważi żewġ terzi jafdaw lill-UE biex fil-futur tieħu d-deċiżjonijiet it-tajba bħala reazzjoni għall-pandemija. L-ottimiżmu dwar il-ġejjieni tal-UE żdied drastikament mis-sajf tal-2020, u issa żewġ terzi tar-rispondenti għandhom fehma pożittiva (66 %, +6 punti perċentwali). Dan huwa l-ogħla livell mill-ħarifa tal-2009. Ftit aktar minn tlieta minn kull għaxar rispondenti huma pessimisti dwar il-ġejjieni tal-UE (31 %, -7) — l-aktar livell baxx mill-2009 'l hawn. F'26 Stat Membru hemm maġġoranza ċara li hija ottimista dwar il-ġejjieni tal-UE, filwaqt li l-opinjoni pubblika fil-Greċja għadha maqsuma. L-ottimiżmu żdied fi 22 pajjiż mis-sajf tal-2020, b'żidiet kbar ħafna f'Malta (75 %, +25), fl-Italja (67 %, +18) u fil-Portugall (76 %, +15). Minħabba dawn il-bidliet, l-ottimiżmu issa huwa l-opinjoni tal-maġġoranza fl-Italja (67 %) u fi Franza (53 %). Wara żieda kbira bejn is-sajf tal-2020 u x-xitwa 2020-2021, l-impressjoni pożittiva tal-UE għadha f'livell relattivament għoli (45 %) u hija l-opinjoni tal-maġġoranza f'20 Stat Membru tal-UE (impressjoni newtrali 38 %, impressjoni negattiva 16 %). L-ogħla riżultati huma osservati fl-Irlanda (70 %) u fil-Portugall (62 %). Kważi nofs l-Ewropej kollha jafdaw fl-Unjoni Ewropea (49 %). Dan għadu l-ogħla livell ġenerali rreġistrat mir-rebbiegħa tal-2008. Il-fiduċja fil-gvernijiet nazzjonali żdiedet kemxejn (37 %) filwaqt li l-fiduċja fil-parlamenti nazzjonali baqgħet stabbli fil-livell ta 35 %. Is-sitwazzjoni ekonomika reġgħet sabet posta fl-ewwel post bħala l-aktar kwistjoni importanti li qed tħabbat wiċċha magħha l-UE, b' 27 % tar-referenzi (-8 punti perċentwali meta mqabbla max-xitwa 2020-2021). L-ambjent u t-tibdil fil-klima telgħu mir-raba' post għat-tieni post (25 %, + 5), fl-istess post mal-immigrazzjoni (25 %, + 7), segwiti mill-istat tal-finanzi pubbliċi tal-Istati Membri u mis-saħħa (it-tnejn 22 %), li t-tnejn jinsabu fir-raba' post. Ir-referenzi għas-saħħa naqsu b'mod sinifikanti mix-xitwa 2020-2021 (22 %, -16), meta din kienet fl-ewwel pożizzjoni. Fil-livell nazzjonali, is-saħħa għadha l-aktar kwistjoni importanti, għalkemm ir-referenzi naqsu b'mod konsiderevoli mix-xitwa 2020-2021 (28 %, -16). Is-sitwazzjoni ekonomika tinsab fit-tieni post, imsemmija minn ftit aktar minn kwart tar-rispondenti (26 %, -7). Mix-xitwa 2020-2021, il-proporzjon tar-rispondenti li jaħsbu li s-sitwazzjoni ekonomika nazzjonali tagħhom hija “ħażina” naqas b'mod sinifikanti (-11), għalkemm din għadha l-fehma tal-maġġoranza (58 %). 40 % taċ-ċittadini tal-UE issa huma tal-fehma li s-sitwazzjoni ekonomika nazzjonali tagħhom hija “tajba”, żieda sinifikanti (+11) wara li tliet stħarriġiet konsekuttivi kienu wrew tnaqqis. Madankollu, dan il-livell ta' valutazzjoni pożittiva għadu inferjuri għal dawk imkejla fil-perjodu tar-rebbiegħa 2017 — ħarifa 2019. Il-perċezzjonijiet tas-sitwazzjoni attwali tal-ekonomija nazzjonali jvarjaw ħafna bejn l-Istati Membri, u jvarjaw minn 89 % fil-Lussemburgu li jaħsbu li hija tajba, għal 9 % fil-Greċja li jaħsbuha bl-istess mod. L-appoġġ għall-euro fiż-żona tal-euro baqa' stabbli mix-xitwa 2020-2021, u jinsab fl-ogħla punt tiegħu mill-2004, fil-livell ta' 79 %. Hemm perċentwal għoli ta' rispondenti madwar l-UE b'mod ġenerali li jikkondividi wkoll din il-fehma, u dan baqa' stabbli fl-ogħla livell li qatt ġie rreġistrat (70 %). Is-sodisfazzjon bil-miżuri meħuda mill-Unjoni Ewropea fil-ġlieda kontra l-pandemija tal-coronavirus żdied b'mod sinifikanti mix-xitwa 2020-2021 u issa aktar minn nofs iċ-ċittadini tal-UE huma sodisfatti (51 %, + 8). In-nuqqas ta' sodisfazzjon naqas (41 %, -8) filwaqt li 8 % taċ-ċittadini jgħidu li ma jafux (stabbli). Is-sodisfazzjon taċ-ċittadini bil-miżuri meħuda mill-gvern nazzjonali tagħhom fil-ġlieda kontra l-pandemija tal-coronavirus, ukoll żdied b'mod sinifikanti u sar il-fehma tal-maġġoranza (53 %, + 10 mix-xitwa 2020-2021). 46 % mhumiex sodisfatti (-10), filwaqt li 1 % (stabbli) jgħidu li ma jafux. Kważi żewġ terzi tal-Ewropej jafdaw lill-UE biex fil-futur tieħu d-deċiżjonijiet it-tajba fir-rigward tal-pandemija (65 %, +6 mix-xitwa 2020-2021). Din hija l-fehma tal-maġġoranza f'kull Stat Membru tal-UE. Il-maġġoranza tal-Ewropej jaħsbu li “NextGenerationEU”, il-pjan ta' rkupru tal-UE, se jkun effettiv bħala reazzjoni għall-effetti ekonomiċi tal-pandemija tal-coronavirus (57 %, + 2 mix-xitwa 2020-2021). Kważi sebgħa minn kull għaxar Ewropej qalu li huma kienu diġà tlaqqmu fiż-żmien meta sar l-istħarriġ f'Ġunju u Lulju, jew jixtiequ li jitlaqqmu kontra l-COVID-19 malajr kemm jista' jkun (69 %), u 9 % qalu li “jixtiequ jagħmlu dan f'xi waqt fl-2021”. Kuntest L-“Ewrobarometru Standard – Rebbiegħa 2021” (EB 95) twettaq permezz ta' intervisti wiċċ imb wiċċ u online bejn l-14 ta' Ġunju u t-12 ta' Lulju 2021 fis-27 Stat Membru tal-UE. Saru wkoll xi mistoqsijiet fi tnax-il pajjiż jew territorju ieħor[1]. Saru 26,544 intervista fl-Istati Membri tal-UE27. Għal aktar informazzjoni L-Ewrobarometru Standard 95 https://europa.eu/eurobarometer/surveys/detail/2532 https://europa.eu/!377XHK